b'\n_START_ARTICLE_\nHerman Dooyeweerd\n_START_PARAGRAPH_\nHerman Dooyeweerd (7. lokakuuta 1894 Amsterdam \xe2\x80\x93 12. helmikuuta 1977 Amsterdam) oli alankomaalainen kristitty filosofi, joka loi uuden filosofisen l\xc3\xa4hestymistavan nimelt\xc3\xa4 kosmonominen filosofia. H\xc3\xa4n toimi oikeusfilosofian professorina Vrije Universiteit Amsterdamissa.\n_START_SECTION_\nKosmonomisen filosofian perusidea\n_START_PARAGRAPH_\nDooyeweerd oli yksi 1900-luvun omaper\xc3\xa4isimmist\xc3\xa4 filosofeista. Dooyeweerd on teoksissaan De Wijsbegeerte der Wetsidee (1935\xe2\x80\x931936) ja sen englanninkielisess\xc3\xa4 laitoksessa A New Critique of Theoretical Thought I - IV (1954\xe2\x80\x9356) pyrkinyt osoittamaan, ett\xc3\xa4 tieteellinen ajattelu kaikkein t\xc3\xa4sm\xc3\xa4llisimmiss\xc3\xa4kin muodoissaan edellytt\xc3\xa4\xc3\xa4 aina ideaa maailmankaikkeuden alkuper\xc3\xa4st\xc3\xa4, sen kokonaismerkityksest\xc3\xa4 ja sen perimm\xc3\xa4isest\xc3\xa4 yhteydest\xc3\xa4. N\xc3\xa4it\xc3\xa4 kokonaisvaltaisia ideoita ei ole mahdollista saavuttaa tieteellisen tutkimuksen avulla, vaan ne ovat tieteellisen tutkimuksen edellytyksi\xc3\xa4._NEWLINE_Dooyeweerdin l\xc3\xa4ht\xc3\xb6kohtana on ajatus, ett\xc3\xa4 Jumalan luoma maailmankaikkeus on lainalaisuuksien hallitsema. T\xc3\xa4st\xc3\xa4 nimi kosmonominen filosofia. Dooyeweerd oletti, ett\xc3\xa4 maailmankaikkeuden lainalaisuudet jakautuvat 15 redusoimattomaan aspektiin: numeerinen (lukum\xc3\xa4\xc3\xa4r\xc3\xa4), spatiaalinen (tila), kinemaattinen (liike), fysikaalinen (energia), biologinen (el\xc3\xa4m\xc3\xa4), psyykkinen (havainto, tunne), historiallinen (valta), looginen, kielellinen, sosiaalinen, esteettinen, moraalinen, juridinen ja pistinen (uskon) alue.'